Lähes kolmannes rahapelituotoista tulee moniongelmaisilta ihmisiltä, työttömiltä, eläkeläisiltä tai lomautetuilta.

Suomi on rahapelaamisen kärkimaita Euroopassa. Suomessa yli 120 000 ihmistä kärsii ongelmallisesta rahapelaamisesta, ja yli 40 prosenttia suomalaisista pelaa viikoittain rahapelejä.

Rahapelihaitat koskettavat suoraan tai välillisesti satoja­tuhansia suomalaisia. Suosituimmat pelimuodot Suomessa ovat raha-automaatit, lotto ja raaputusarvat. Vuonna 2015 tehdyn väestökyselyn mukaan 3,3 prosentilla 15–74-vuotiaista oli rahapeliongelma. Raha­pelaamisesta aiheutuu merkittäviä sosiaalisia, terveydellisiä ja taloudellisia haittoja, jotka kohdistuvat pelaajiin, heidän lähiyhteisöihinsä ja yhteiskuntaan.